कंटेंट की अहमियत (Content is King on Internet): शर्मा जी से बातचीत के क्रम में मैंने आगे कहा कि कई अख़बार और पत्रिका के लोगों ने मुझसे वेबसाइट बनवाई तो कई ने मुझसे इसे मेंटेन करने को भी कहा, किन्तु महीनों बाद भी जब नतीजा 'ढाक के तीन पात' ही रहा तब उनका मन इससे उचट गया, जो स्वाभाविक ही था. कई लोगों ने मुझसे यह कहा कि अमुक कीवर्ड पर मेरी वेबसाइट गूगल के टॉप पर चाहिए, आप ला दीजिये. ऐसे लोगों से जब मैंने रेगुलर कंटेंट की मांग शुरू की, मसलन एक्सक्लूसिव न्यूज, आर्टिकल्स तब पत्रकारों और सम्बंधित अधिकांश सम्पादकों का अनोखा जवाब था कि दूसरी जगह से उठाकर डाल दीजिये वेबसाइट पर, गूगल पर तो सब मिलता है! मुझे भारी आश्चर्य हुआ, क्योंकि इस पेशे की मैं इज्जत करता था अब तक और वह सिर्फ इसलिए कि इस क्षेत्र के लोग विचारवान होते हैं, लिखकर दूसरों तक अपने सटीक विचार पहुंचाते हैं! जहाँ तक गूगल और इंटरनेट पर भी अपनी वेबसाइट या ब्लॉग की पॉपुलैरिटी की बात है तो वहां भी 90 फीसदी से ज्यादा अहमियत 'यूनिक कंटेंट' की ही है. बाकी 10 फीसदी में मेटा, कीवर्ड, बैकलिंक इत्यादि कुछ अन्य कार्य हैं, किन्तु अगर आपका कंटेंट दमदार और सबसे अलग नहीं है तो आप अपनी वेबसाइट पर खूब मसाला डालिए, किन्तु कुछ भी लाभ नहीं होने वाला है! यह एक ऐसा तथ्य है, जिससे संपादक और पत्रकार जान बूझकर अपनी आँखें चुराते हैं. यह बात दावे से कही जा सकती है कि अगर एक साल, प्रतिदिन हज़ार शब्दों का 1 यूनिक लेख अपनी वेबसाइट या ब्लॉग पर आप डालते हैं और 10 फीसदी कीवर्ड, टैग, सबमिशन इत्यादि गतिविधियाँ (जोकि आसान है यूट्यूब से सीखना, समझना) करते हैं तो कोई कारण नहीं कि 365 लेख आपकी पहचान को स्थापित न कर दें! इतना ही नहीं, पत्रकार और संपादक महाशयों को इस क्षेत्र से इतनी बड़ी ऑपर्चुनिटी दिखाई देगी कि वह 'डीएवीपी' की दलाली की बजाय शान से 'यूनिक विजिट' के दम पर विज्ञापन लेने की सार्थक कोशिश कर सकते हैं. वैसे भी सुनने में आया है कि डीएवीपी (डाइरेक्टोरेट ऑफ़ विजुअल एडवर्टिजमेंट एंड पब्लिसिटी) ऑनलाइन मीडिया के लिए एक अलग सेक्शन बनाने जा रही है. हालाँकि, यह प्रावधान अभी भी है, किन्तु इसमें अभी तक के नियम अव्यवहारिक बताये जा रहे थे. खैर, जो भी हो, सरकारी अधिकारी अगर कमीशन से ही चलते हैं तो कोई नहीं, उसके बावजूद भी कलम (कीबोर्ड) वाले पत्रकारों और सम्पादकों को कमाई के अनेक विकल्प दिखेंगे. इसमें गूगल के एडसेंस से लेकर, दर्जनों अफिलिएट प्रोग्राम का रास्ता है, जो सीधे आपके पाठकों से जुड़ा हुआ है. यदि यह भी रास्ता आपकी जरूरतों को पूरा नहीं कर पाता है तो फ्रीलांसर.कॉम, अपवर्क.कॉम, कन्टेन्टमार्ट.कॉम जैसी सैकड़ों वेबसाइट हैं जो आपकी क्षमता का उपयोग करने के लिए पूरी विश्वसनीयता से कार्य कर रही हैं. आखिर यह दलाली और ब्लैकमेलिंग से तो अच्छा ही है!